text: Ingen kaserne-lukninger
  29 april 2010 kl. 10.41
  Landets kaserner er fredet mod lukning i det forslag til besparelser i forsvaret, som forsvarsminister Gitte Lillelund Bech (V) på tirsdag modtager fra Forsvarskommandoen.
  Det har Socialdemokraternes forsvarsordfører John Dyrby Paulsen fået at vide "af centrale kilder i forsvaret", ifølge folketingsmedlem Benny Engelbrecht (S).
  - Det er et glædeligt budskab. Men vi kender ikke Forsvarskommandoens indstilling i detaljer, så der kan godt blive tale om, at der lægges op til nedskæringer, men ikke lukninger, af de enkelte tjenestemandssteder, siger Benny Engelbrecht.
  Kasernen i Haderslev med 500 arbejdspladser er blandt de kaserner, der er blevet nævnt som luknings-truede.
  Lukning af kaserner skulle frigøre penge til nyt materiel.
  